**亞美打利庇盧大馬路**（葡萄牙文：**Avenida de Almeida Ribeiro**，俗稱**新馬路**）係澳門中區一條好重要嘅路，東面連接殷皇子大馬路，從南灣大馬路開始，西到火船頭街同巴素打爾古街之間，全長620米。

由2010年5月16號開始，澳門交通事務局開始試吓喺星期日同公眾假期，將龍嵩正街至營地大街之間嗰窟新馬路作為公交專道，只係畀巴士、的士同特許車輛行。

歷史
--

從民政總署大樓二樓望去新中央酒店
新馬路東面嘅新式大廈
新馬路西面嘅舊式唐樓
早喺19世紀，新馬路區唔係好似宜家咁一大條直路，殷皇子大馬路段同新馬路後半啹都重係成片海，嗰區都係一個偏僻寧靜嘅漁村，中間穿插好多彎彎曲曲、斷斷續續嘅路仔。經過咁多年係咁填海，到咗1918年，政府先將西面嘅彎曲路仔**大鵬巷**拉直，然後再將東面龍嵩街口同大堂街之間嘅山崗剷平打通，再喺東面街口拆咗一間大屋，先整成一條又直又闊嘅路，直接將內港同南灣連埋一齊，先至成為澳門一條好重要嘅路。條路開通咗冇耐，市政當局將市政廳至到西面街口 以嗰時葡萄牙最高法院法官亞美打利庇盧嘅名，嚟幫呢條路起名叫做**亞美打利庇盧大馬路**；而市政廳到東面街口 叫做美副將大馬路，之後因為一條街有兩個名太複雜，搞到尐人唔清唔楚，先至統一將成條路改為**亞美打利庇盧大馬路**。而澳門人都叫呢條路做「**新馬路**」，除咗係葡文翻譯出嚟嘅名又橋口又難記之外，亦因為呢條路係新開嘅馬路，所以都叫佢做新馬路。

新馬路西面海邊係內港，由西江沖落嚟嘅泥沙堆成嘅。正因為係泥沙堆成搞到內港地勢係比其他地區低，所以一有颱風嚟就會成日水浸，由內港碼頭去到新塡巷 嗰忽，就實會被水浸住。當中以1874年嗰次最嚴重，有成五千幾人死咗同二千幾艘漁船沉咗，搞到有尐樓都冧埋，洪水泛濫，連市政廳都畀強風吹到爛咗。

新馬路起好之後，好多大型嘅屋都揀係呢度起，各行各業特別係銀行都以呢度為中心，好似澳門嘅第一間銀行大西洋銀行就係1902年喺呢度開門，之係就愈嚟愈來銀行開喺新馬路，宜家大豐銀行、永亨銀行同中國銀行都喺新馬路開設總行或者分行。另外，博彩業都曾經喺新馬路發展到高峰。1920年代尾，中央酒店 喺新馬路落成，有六層樓高，係當時新馬路最高嘅酒店。至到1930年代，博彩業開始興起冇耐，中央酒店就開設咗「濠興仕女娛樂場」，成為澳門當時最有規模嘅賭場，引咗唔少居民同遊客嚟玩。1940年代，有九層樓高嘅國際酒店喺新馬路西面落成，一度取代中央酒店成為成條馬路最高嘅建築物，直至到中央酒店喺1950年代加建到十一層先被中央酒店攞返成條馬路最高嘅建築物嘅稱譽。

除此之外，新馬路對旅遊業都係好重要嘅，新馬路一路上會經過好多景點，例如民政總署大樓同議事亭前地等世界文化遺產同十月初五街等手信街，都係遊客一定會去嘅地方。1995年，皇宮娛樂場喺內港開幕，更促進咗新馬路西面經濟同旅遊業嘅發展。

新馬路從開闢到宜家，一直都係澳門商業、交通同旅遊業嘅核心地帶。但係從1990年代開始，由於交通、酒店執笠、賭場搬走同城市規劃等因素加埋，營地大街西面開始就慢慢咁衰落。居民就希望隨著十六浦同國際酒店項目搞掂後，可以去返當年嘅光采。

建築物特色
-----

新馬路兩旁嘅建築物都唔一樣，當中有歐洲式嘅建築，亦有一尐保留咗中國傳統特色嘅建築物，而民政總署大樓西面嘅大部份建築物都係唐樓，而呢尐唐樓保留咗1920年代嘅建築風格，一般得兩到四層，建築物同建築物之間都有一條向街嘅走廊，走廊上有樓底遮住，可以擋雨同太陽，就係廣州俗稱嘅「騎樓底」。相反，民政總署大樓東面好多都係歐洲色彩嘅建築，好似係民政總署大樓同澳門郵政局等。隨著時代嘅發展，一尐新嘅高樓大廈亦都係新馬路東面出現，好似係中國銀行同大西洋銀行大廈。

### 景觀問題

新馬路西面有好多舊樓同店舖，而呢尐樓往往都冇人打理整修，牆身舖滿晒水渠同電線，有尐重生晒雜草，影響樓宇結構，造成危險。

限時嘅新馬路公交專道
----------

新馬路係連接內港同南灣嘅澳門半島東西方向嘅重要道路，由於佢喺市中心同旅遊點，車流、人流都非常大，所以交通事務局就喺2010年5月16號開始，逢星期日同公眾假期，將營地大街至龍嵩正街之間嗰忽新馬路作為「公交專道」，只畀公共巴士、的士同特許車輛通行，試吓搞三個月。

2010年8月12號，交通事務局總結公交專道實施嘅情況，之後決定延長新馬路公交專道措施半年至到2011年2月。另外又喺8月21號開始，喺金碧文娛中心出面開多個巴士站，畀**2**、**3A**、**5**、**7**、**10**、**10A**、**11**同**21A**埋站，以免16條巴士線喺同一時間嘅永亨銀行出面嘅巴士站埋站上落客，做成交通阻塞，亦同時可以以呢次改動將人帶到新馬路西面。

雖然當時「公交專道」設立只係臨時性質，方便喺節假日分流一吓新馬路嘅交通壓力，但係就不停咁延長試用期，交通事務局亦都冇話幾時唔搞，所以「公交專道」就一直試行到宜家。

遊行
--

由於新馬路嘅重要性，而且又直接將內港同南灣連埋一齊，所以新馬路亦都係遊行嘅熱門路線，好似2007年澳門勞動節遊行同2007年澳門十一遊行，搞活動嘅組織同遊行嘅人都要求經新馬路行到政府總部。但由於新馬路係澳門半島嘅交通樞紐，加上兩邊珠寶金鋪林立，警方就以交通同安全做理由，一般都唔會畀遊行團體行呢條路。但喺2007年澳門十一遊行，三千架電單車成功衝過警方防線，慢駛入去新馬路，搞到交通癱瘓咗一嗰鐘。

行經景點同十字路口
---------

|  |  |
| --- | --- |
| 主要景點（由東到西）* 大西洋銀行大廈
* 中國銀行澳門分行新馬路支行
* 平安戲院
* 澳門郵政局
* 議事亭前地
* 民政總署大樓
* 澳門永亨銀行大廈
* 新中央酒店
* 大豐銀行新馬路支行
* 典當業展示館
* 金碧文娛中心（前身為金碧娛樂場）
* 原六國茶樓
* 國際酒店
* 十六浦
 | 主要十字路口（由東至到）* 南灣大馬路
* 大堂街
* 龍嵩街
* 議事亭前地
* 營地大街
* 爐石塘巷
* 庇山耶街
* 十月初五日街
* 火船頭街

鄰近道路* 白眼塘橫街
* 清平直街
* 福隆新街
* 板樟堂前地
* 聖奧斯定前地
 |

其他同名（新馬路）嘅路
-----------

* 氹仔也都有條新馬路（Avenida Nova），不過後嚟同奧林匹克大馬路合併咗，已經唔係度。
* 喺山頂醫院同加思欄兵營之間，都有一條叫加思欄後新馬路嘅路仔，葡文名只有「Estrada Nova」兩個字，意思係「新馬路」。

經過呢度嘅巴士
-------

### 西行

| 站嘅冧吧 | 站名 | 路線 | 開呢條線嘅巴士公司 | 方向 | 註 |
| --- | --- | --- | --- | --- | --- |
| M134 | 新馬路 | **3** | 澳巴 | 去關閘 |  |
| **4** | 新福利 | 去筷子基 | 循環線。 |
| **33** | 循環線。 |
| **6A** | 澳巴 | 去順景廣場 | 循環線。 |
| **19** | 循環線。 |
| **8A** | 澳巴 | 去青洲 | 循環線。 |
| **18A** | 澳巴 | 去東方明珠 | 循環線。 |
| **26A** | 新福利 | 去筷子基北灣 |  |
| **N1A** | 澳巴 | 夜間巴士線。 |
| M142 | 金碧文娛中心 | **2** | 澳巴 | 去媽閣 |  |
| **5** | 新福利 |  |
| **7** | 澳巴 |  |
| **10** | 新時代 |  |
| **10A** |  |
| **11** | 循環線。 |
| **21A** |  |
| **N3** | 澳巴 | 夜間巴士線。 |
| **3A** | 澳巴 | 去司打口 |  |

### 東行

| 站嘅冧吧 | 站名 | 路線 | 開呢條線嘅巴士公司 | 方向 | 註 |
| --- | --- | --- | --- | --- | --- |
| M135 | 新馬路／營地大街 | **2** | 澳巴 | 去順景廣場 |  |
| **3** | 新時代 | 去外港碼頭 |  |
| **10A** |  |
| **3A** | 去關閘 |  |
| **5** | 新福利 |  |
| **10** | 新時代 |  |
| **18** |  |
| **3X** | 去亞馬喇前地 | 只喺星期一到六早上繁忙時間出車。 |
| **N1B** | 澳巴 | 夜間巴士線。 |
| **6A** | 去山頂醫院 | 循環線。 |
| **7** | 去祐漢第二街 |  |
| **11** | 新時代 | 去氹仔 | 循環線。 |
| **33** | 新福利 | 循環線。 |
| **21A** | 新時代 | 去黑沙海灘 |  |
| **26A** | 新福利 |  |
| **N3** | 澳巴 | * 去路環市區
* 去黑沙海灘
 | 夜間巴士線。 |

攷
-

1. 1 2  新馬路公交專道下月中試行
2. ↑  1918戊午年，《澳門全紀錄》，ISBN 7-208-03252-1
3. ↑  宜家嘅國際酒店嗰面
4. ↑  宜家嘅大西洋銀行處
5. ↑  望廈普濟禪院前面新開嘅路，用美副將大馬路嚟起名，取代當時因為新馬路一忽合併冇咗嘅美副將大馬路
6. ↑  即係而家嘅金碧娛樂場。
7. ↑  原名總統酒店，宜家嘅新中央酒店
8. ↑  新馬路舊建築失修存隱患 互聯網檔案館嘅歸檔，歸檔日期2008年10月17號，. - 澳門日報 2008年10月14號
9. ↑  交通事務局 - 實施公交專道料可減少兩至三成車輛進入新馬路
10. ↑  新馬路公交專道延長半年2010-08-12 15:53:50
11. ↑  每年1月至5月同埋9月至12月期間實施。
12. ↑  每年6月至8月期間實施。

睇埋
--

* 澳門街道
* 澳門內港碼頭
* 澳門地方特色
* 2007年澳門十一遊行

出面網頁
----

|  |  |
| --- | --- |
|  | 維基同享有多媒體嘅嘢：**Avenida de Almeida Ribeiro** |

* 新馬路 - 澳門文物知多少 - 澳門文物網

### 資料

* 《澳門百科全書》，澳門基金會，1999年11月 ISBN 972-658-078-1
* 《紅藍史地》第三期，澳門培正中學史地學會，1993年
* 澳3000鐵騎遊行抗新法 闖新馬路癱瘓交通 示威今續恐有亂 - 明報 2007年10月1號 於2008年1月16號造訪